User:Sandhyashanmugavel2003/sandbox

புலாவ் உபின் செக் ஜாவா வரலாறு: புலாவ் உபின், சிங்கப்பூரின் வடகிழக்குக் கடலோரப் பகுதியில் அமைந்துள்ள ஒரு சிறிய தீவு ஆகும். புலாவ் உபின் என்பதற்கு மலாய் மொழியில் ‘கருங்கல் தீவு’ என்று பெயர். இந்தத் தீவில் கவனிப்பாரின்றிக் கைவிடப்பட்ட பல கருங்கல் சுரங்கங்கள் உள்ளன. அதனால்தான் இந்தத் தீவிற்கு புலாவ் உபின் என்று பெயரிட்டு அழைக்கிறார்கள். இந்தத் தீவிற்குச் சாங்கி கிராமத்திலுள்ள படகுத்துறையிலிருந்து செல்லலாம். இங்குள்ள கிராமச் சூழல் நகர வாழ்க்கையிலிருந்து வேறுபட்டது. உபினில் இயற்கை தாவரங்களும் விலங்கினங்களும் மிகுதியாக இருக்கும். போக்குவரத்து சிங்கப்பூரைச் சுற்றிப் பார்க்க வரும் பார்வையாளர்கள் சாங்கிக் கிராமத்திலுள்ள படகுத்துறையிலிருந்து ஒரு பத்து நிமிடப் பயணமாகப் படகில் ஏறி இந்த உபின் தீவிற்கு வரலாம். பயணிகள் படகில் வரும்போதே கடலின் தொலைதூர அழகையும் உபின் தீவின் அழகையும் கண்டு களிக்கின்றனர். அப்படிப் படகில் பயணம் செய்ய மூன்று வெள்ளி மட்டுமே கட்டணமாக வசூலிக்கப்படுகிறது. ஒவ்வொரு படகிலும் பன்னிரண்டு பேரை ஏற்றிச் செல்கிறார்கள்.

பொழுதுபோக்கு: புலாவ் உபினில் உள்ள மிக முக்கியமான நடவடிக்கைகளில் ஒன்று மிதிவண்டி ஓட்டுவது. அதிலும் வாடகைக்கு மிதிவண்டி எடுத்து ஓட்டுவது மிகவும் பிரபலம். பெரும்பாலானோர் தங்கள் சொந்த மிதிவண்டியைக் கொண்டுவந்து ஓட்டுவர். இங்குப் படகுத்துறையின் அருகிலிருக்கும் கிராமப்பகுதியில் உள்ள சில வீடுகள் மிதிவண்டி வாடகைக்கு விடும் கடைகளாக மாற்றி அமைக்கப்பட்டிருக்கின்றன. இதனால், இங்கு வரும் பலர் மிதிவண்டிகளை  எடுத்து  ஓட்டி  மகிழ்கின்றனர். இங்கு வரும் சுற்றலாப் பயணிகளில் பலர் வார இறுதி நாட்களிலும் பொதுவிடுமுறை நாட்களிலும் குடும்பத்துடனும் நண்பர்களுடனும் வந்து தங்கள் பொழுதைக் களிக்கின்றனர். இத்தீவில் உள்ள முக்கிய பகுதிகளுக்கு எளிமையாகச் சென்று வருவதற்கு தார் சாலைகள் போடப்பட்டுள்ளன. தார் சாலைகளைத் தவிர்த்து, மற்ற பாதைகள் மிதிவண்டி ஓட்டுபவர்களுக்குச் சாகசப் பயணமாக அமைகின்றன. முகாம்: குறிப்பிட்ட காலங்களில் சில பள்ளிகள் அவர்களது பள்ளி முகாம்களை இந்தப் புலாவ் உபினில் நடத்தி வருகின்றனர். மேலும், கல்லூரிகள், சமூக மன்றங்கள், பொது அமைப்புகள் எனப் பல்வேறுபட்டவர்களும் இங்கு வந்து முகாம்களையும் பட்டறைகளையும் நடத்தி வருகின்றனர். பழமையான வீடு அங்குப் பழமை வாய்ந்த ஒரு நீல நிற வீடு பிலந்தோன் வீட்டிற்கு எதிரே அமைந்துள்ளது. இது புலாவ் உபின் தீவிலுள்ள மறைந்த, கிராமத் தலைவரின் வீடாகும். அந்தக் கிராமத் தலைவர் நூற்றிரண்டு ஆண்டுகள் வரை வாழ்ந்தவர். இப்போது இந்த வீட்டில் இவருடைய மகனும் மருமகளும் வாழ்ந்து வருகின்றனர். இந்த வீட்டில் உள்ள பொருள்கள் அனைத்தும் இந்த வீட்டைப் போலவே பழமை வாய்ந்தவையாகக் காணப்படுகின்றன. நவீன வீட்டில் இருப்பதுபோல் குளிர்பதனப் பெட்டி, தொலைக்காட்சி போன்ற நவீன மின்சாதனப் பொருட்கள் இல்லை. ஆனால், மிகப் பழைமை வாய்ந்த ஒரு கடிகாரமும் மரக்கட்டிலும் அங்குள்ளன.

மக்கள்: 1960 ஆம் ஆண்டுகளில் சுமார் ஆயிரம் குடியேறிகளுக்கு மேல் இருந்தனர். அவர்களுள் பெரும்பாலானோர் மலாய் மக்களே. ஆனால், தற்போது நூறு வரையிலான எண்ணிக்கையில் கிராம மக்களே வாழ்கின்றனர். அவர்களுள் திருமதி சரிஃபாவும் அவருடைய கணவரும் 1960 ஆம் ஆண்டிலிருந்து இன்று வரை வாழ்ந்து வருகின்றனர். இந்தத் தீவில் குறைவான வசதிகள் இருந்தாலும் குறைவான மக்கள் வாழ்ந்தாலும் அவர்களுக்கு இந்தத் தீவில் வாழ்வதே மிகவும் பிடித்திருப்பதாகக் கூறுகின்றனர். ரப்பர் தோட்டம் இந்தத் தீவில் இயற்கையின் வனப்பிற்குக் குறைவு இல்லை. இங்குப் பழமையான ரப்பர் தோட்டத்தின் எஞ்சிய பகுதிகளாகச் சிலவற்றைக் காணமுடிகிறது. இயற்கையான வனப் பகுதியில் நாற்பது மீட்டர்வரை விரைவாக வளரக்கூடிய இரப்பர் மரங்களும் காணப்படுகின்றன. இவை வரிசை முறையில் நடப்பட்டு வளர்க்கப்பட்டுள்ளன. இங்கு ஆங்காங்கே இரப்பர் விதைகளும் விழுந்து சிதறிக் கிடக்கும். மேலும், இங்குப் பனை மரங்களும் உள்ளன. இவற்றை நீப்பா என்றும் கூறுவார்கள். இந்தப் பனைமரத்தின் பழத்தைத்தான் அத்தாப்சி என்று அழைப்பர். செக் ஜாவா இந்த அமைதியான கிராமத்தில் மற்றொரு இயற்கை வளம் இருக்கின்றது. அதுதான் செக் ஜாவா எனப்படும் பகுதியாகும். செக் ஜாவாவும் அதன் இயற்கை அழகும் கி.பி இரண்டாயிரம் ஆண்டிலிருந்துதான் பிரபலமாகத் தொடங்கின. இங்குள்ள முக்கியமான விலங்குகள், செடிகள், மரங்கள் அழிந்து வருகின்றன. செக் ஜாவாவின் அழகையும் இயற்கை வளத்தையும் பாதுகாப்பதற்காகச் சிங்கப்பூர் அரசாங்கத்தால் பல திட்டங்கள் வகுக்கப்பட்டு அவை நிறைவேற்றப்பட்டு வருகின்றன. கடல் நீர் குறையும்போது வந்தோமானால் இங்கு மணற்பாங்கான கடலின் உட்பகுதியையும் நண்டு, கடற்பஞ்சு போன்ற அதிகமான கடல்வாழ் உயிரினங்களையும் காணமுடியும். கடலோரத்தில் அதிகமான பாறைகளைக் காணலாம். இப்பாறைகளின் இடுக்குகளில் உணவுக்குத் தேவையான நத்தை, சிப்பி கடற்பாசி போன்றவைகளும் காணப்படுகின்றன. செக் ஜாவாவின் கடலோரப் பகுதி காட்டுப் பகுதியோடு ஒட்டியுள்ளது. செக் ஜாவாவின் அழகுக் கெடாத இயற்கை வளங்கள் பல விலங்கினங்களையும் பல தாவர வகைகளையும் கொண்டுள்ளன. இயற்கை சூழல் மிக்க இவ்விடத்தில் கற்றுக்கொள்ள வேண்டியவை நிறைய உள்ளன. சண்முகவேல் சந்தியா, உயர்நிலை இரண்டு விரைவுநிலை, யுவான் சிங் உயர்நிலைப் பள்ளி. SHANMUGAVEL SANDHYA SECONDARY TWO EXPRESS YUAN CHING SECONDARY SCHOOL (இந்தக் கட்டுரை எழுதுவதற்குத் தேவையான குறிப்புகளை விக்கிபீடிய இணையத்தளத்திலும் கூகுள் இணையத்திலும் சிங்கப்பூர்க் கல்வி அமைச்சுப் பாடத்திட்டப் பிரிவால் தயாரிக்கப்பட்ட ஒளிக்காட்சியிலும் எடுத்தேன்.)